ભક્તો તેમની ઇચ્છા પૂરી થતાં જ માનું એક બાળપૂતળું અહીં આવી ચડાવી જાય છે. ઘણા ભક્તો લાકડાં કે ચાંદીનાં પારણાં ચડાવી જાય છે. તો કોઇ ભક્ત માના મંદિરમાં કૂકડો રમતો મૂકે છે. દર માસની પૂનમે અહીં મેળો ભરાય છે. ચૈત્રી તથા આસોની નવરાત્રિએ અહીં હૈયું હૈયાથી દબાય તેટલી ભીડ જામે છે. માગશર સુદ પૂનમે અહીં વિશાળ મેળો ભરાય છે. આ વખતે માનું સ્વરૂપ એટલું અદ્ભુત લાગે છે કે જોનારા દંગ રહી જાય. આ એવું સ્થળ છે, જ્યાં વારંવાર આવવાનું મન થાય છે. મા બહુચરાજીની દરરોજ સવારે ષોડ્શોપચારે પૂજા થાય છે. કૂકડાની મૂર્તિને શણગારાય છે.